open-index/open-wikipedia-markdown huggingface dataset:
Edmund Nee Ocansey

**Edmund Nee Ocansey** be a Ghanaian politician. Na he be de member of parliament for de Osudoku constituency from 1956 to 1966.

## Biography

### Early life den education
Dem born Ocansey insyd December 1913 for Ada, Gold Coast (wey now be Ghana). He start ein early school for Accra Royal School, wey he get ein Standard 7 certificate for 1935. After dat, he go Tetteh ein College of Commerce, where he train as stenographer, typist, plus draughtsman surveyor.

### Career
Later, he turn building contractor and he form Yesnaco Building Company together plus some expatriates. For 1946, dem elect am chairman for African Builders and Contractors Federation.

### Politics
Dat same year, Ocansey join Mambii Party, den later join United Gold Coast Convention (UGCC). For 1948, he join Convention People's Party (CPP), wey he form de first youth league for de party insyd Adabraka den become de chairman. He too be organiser plus chairman for de motor despatch unit of CPP, den he buy de first 12 motor cycles for de unit top for 5,760 cedis (dat time be £2,400), plus he buy de Accra Evening News press for 1,200 cedis (dat time be £500) for public auction den hand am go Dr. Kwame Nkrumah. Insyd 1952, dem elect am councillor for Ward 15-Adabraka. For 1953, he follow Nkrumah go Monrovia as dem invite am by de then President for Republic of Liberia, William Tubman. For 1954, he represent Gold Coast for African Administrative Town Growth Conference wey happen for Cambridge.

Dem elect Ocansey as member of parliament for Osudoku constituency for 1956, den two years after, dem appoint am Regional Commissioner for Eastern Region, wey he dey in charge of de Ga-Adangbe side of de Region. For 1962, dem appoint am Deputy Minister for Justice, plus dem give am full responsibility for de administration den supervision of de Ga-Adangbe Region. Later, dem transfer am go Ministry of Agriculture make he serve as deputy minister in charge of state farms plus fisheries. For 1963, he lead Government delegation go China den Korea for demma independence anniversary celebrations. For February 1965, dem appoint am as Minister of Parks and Gardens, new ministry wey Nkrumah just create. Ocansey serve for dis position till 24 February 1966 wey dem overthrow de Nkrumah government.

## References
Kofi Asante Ofori-Atta

**Aaron Eugene Kofi Asante Ofori-Atta** (12 December 1912 – July 1978) na Ghanaian teacher, lawyer den politician wey serve as de fourth Speaker of Parliament for Ghana.

## Early life den education
He born on 12 December 1912 insyd Kyebi, Akyem Abuakwa, insyd de Ofori-Atta royal family. After he go Presbyterian elementary school, he enter Mfantsipim School for 1925 but lef am for 1928 to join Achimota College wey he finish ein secondary education for 1933. He serve for different positions for Abuakwa State College den dem make am Vice Principal den later Principal from 1944 to 1947. For 1947 inside, he lef go Ireland go enter Trinity College Dublin where he get ein B.A degree for law plus diploma for public administration.

## Career
Ofori-Atta be Member of Parliament for Abuakwa Central den Begoro Constituencies. He first enter parliament for 1954 wey dem appoint am Minister for Communication from 1954 to 1956. He beat ein own relative, J. B. Danquah, wey be member of Ghana Congress Party den one of de founding members of de United Gold Coast Convention, take win de Akim Abuakwa Central seat. He be Minister for Local Government under Kwame Nkrumah ein Convention People's Party (CPP) government insyd Ghana ein first government. He too serve as Minister for Justice for de same government.

Dem later appoint am as Speaker of Parliament on 10 June 1965 insyd de First Republic of Ghana. He remain speaker till de time wey de National Liberation Council suspend parliament after dem do coup d'état wey collapse de First Republic. Ofori-Atta be uncle to Nana Akufo-Addo, wey be de current President of Ghana.

## Death
Ofori-Atta die at de 37 Military Hospital insyd July 1978 insyd Accra.

## References
Paul Edward Affum Okwabi

**Paul Edward Affum Okwabi** be a Ghanaian pharmacist den politician. He be de member of parliament for de Guan constituency from 1965 to 1966.

## Early life den education
Dem born Okwabi on 7 March 1916 for Akim Akroso near Akim Oda insyd Eastern Region of Ghana (den be Gold Coast). He do ein primary school for Accra Grammar School from 1925 to 1926, den go Accra St. Mary's School for 1927, plus Ashanti Effiduase Presbyterian Primary School from 1928 to 1929. He go Ashanti Mampong Presbyterian Middle School from 1930 to 1933 den enroll for Accra Academy for ein secondary school from 1934 to 1940. After he finish secondary school, he teach Arts small before he enter Government School of Pharmacy for 1941. He plete ein studies for Government School of Pharmacy for 1944.

## Career den politics
After he finish ein studies for Accra Academy, he serve as Arts master for about one year before he enter Government School of Pharmacy. After he complete Government School of Pharmacy, he join Government work from 1944 to 1947. After dat, he open ein own practice for Koforidua. He become Chairman for Koforidua branch of Ghana Society for the Prevention of Tuberculosis, den member for Koforidua Town Development Committee. He be member for Koforidua Hospital visiting committee plus chairman for Eastern Region branch of Ghana Society for the Blind and Rehabilitation.

Okwabi too serve as Lay Magistrate for Eastern Region Juvenile Court plus Chairman for amateur boxing referee/judge association for Eastern Region. Okwabi too serve as presbyter and chief adviser for Anum constituency branch of Convention People's Party (CPP). He become member of parliament for Guan constituency on top CPP ein ticket from June 1965 till 24 February 1966 when dem overthrow Nkrumah ein government.

## Ein life matter
Okwabi ein hobbies include say he dey play table tennis, boxing, dey watch movie, do gardening, plus research insyd drugs den herbs. Na he be de founder of de Pharmaceutical Drug Company wey he establish for 1961.

## References
Albert Kwame Onwona- Agyeman

**Albert Kwame Onwona-Agyeman** be Ghanaian politician wey serve as Second Parliamentary Secretary wey Dr. Kwame Nkrumah appoint am.

## Early life
Onwona-Agyeman hail from Oda insyd de Eastern Region of Ghana.

## Politics
Onwona-Agyeman be a member of de Convention People's Party den de Member of Parliament for North Birim.

## Career
Onwona-Agyeman be a former Deputy Minister of Finance during Nkrumah's regime.

## References
Kwesi Plange

**Kwesi Plange** (1926 – 1953) be Ghanaian politician plus educationist. He be founding member for de Convention People's Party (CPP) den de first headmaster for Ghana National College.

## Career den politics
He be teacher for St. Augustine's College for Cape Coast but de colonial government terminate ein teaching appointment based on de recommendation wey de Quarshie-Idun Commission give. Dis commission be de one wey dem set up to check de protest wey happen for Cape Coast schools after dem detain "The Big Six" for 1948. Plange plus three other teachers come gather start Ghana National College, wey he come be de first headteacher from 1948 go 1950.

Plange active for politics inside Gold Coast. He be member for de United Gold Coast Convention. But when Kwame Nkrumah form de Convention People's Party (CPP) on 12 June 1949, Plange join inside plus become member for de first Central Committee. For 1951, he win seat go legislative assembly to represent Cape Coast municipality under CPP. He be de youngest person for de assembly inside den he push make youth join politics for de Colony. He propose amendment for de Coussey Constitution make dem reduce de voting age from 25 come 21. He be Ministerial Secretary for de Ministry of Local Government den he lead de process wey bring de Local Governance Ordinance.

## Death
Plange die insyd 1953. He be replaced on de central committee den de legislative council by Nathaniel Azarco Welbeck.

## References
Kwesi Pratt Jnr

**Kwesi Pratt Jnr** (born 7 September 1953) be Ghanaian journalist wey dey serve as de managing editor for *Insight* newspaper. He be one of de members of Alliance for Change, dem be de people wey organize de 1995 *Kume Preko* anti-government demonstration. He be founder plus owner of Pan African Television network for Ghana. He dey linked too to de Socialist Movement of Ghana.

## Politics
Pratt be member of Convention People's Party (CPP) wey e hold plenty roles for inside de party, including say in 2006 dem appoint am as chairman for de party ein Publicity Committee.

Insyd 2020, he call on de government make dem instill fear insyd de public so dat e go help reduce how de COVID-19 pandemic spread.

Recently too, he challenge de sense behind how government dey give Ghana ein gold resources to foreign mining companies wey dey exploit de gold finish then lef Ghana with small or no benefit at all.

## References
Henry Sonnie Torgbor Provencal

**Henry Sonnie Torgbor Provencal** (1922–2007) na Ghanaian politician. He be member of parliament plus minister of state under de first republic. He serve as MP for Accra Central constituency from 1960 to 1965, den later as MP for Gamashie constituency from 1965 to 1966. He too serve as de Regional Commissioner for Greater Accra from 1965 until dem overthrow de Nkrumah government for February 1966.

## Early life den career
Provencal born on 24 December 1922. He lef school for 1940 go join ein uncle wey be timber merchant, as assistant. He work plus ein uncle from dat time till 1946 wey he join ein poppie ein corn-mill business. He work plus ein poppie for about three years.

Insyd 1950, dem arrest Provencal plus some people sake of demma role for Positive Action—campaign wey dey call for "self-government now" for de British colony wey dem dey call Gold Coast. Dem detain am for 13 months. After dem release am, he no get work so he depend on ein poppie for ein needs until late 1952. For 1953, dem employ am as transport officer for de Cocoa Purchasing Company. Dat same year, dem elect am member for Accra Municipal Council. For 1955, he join ein poppie again as assistant for ein sand plus stone supply business wey ein poppie dey run as contractor.

## Politics
Insyd June or July 1957, dem appoint Provencal as Personal Assistant to de then prime minister of Ghana, Dr. Kwame Nkrumah. He serve for dat role till 29 August 1960. By dat time Ghana turn republic, so Dr. Kwame Nkrumah move from prime minister to president. As head of state, he no fit remain member of parliament for ein constituency, Accra Central. Dis make ein seat turn vacant, so on 30 August 1960, dem do by-election to fill de seat. Provencal contest on de ticket of Convention People's Party (CPP) and win—he get 11,545 votes, beat Solomon Edmund Odamtten of de United Party (UP) wey get 165 votes. Provencal remain as member of parliament for Accra Central constituency until 1965. For 1961, he start serve as Deputy Minister for Interior, and he remain for dis post till July 1964. One month later, dem appoint am Executive Secretary for de Accra Tema Council (now Accra Metropolitan Assembly). For 1965, dem elevate am to ministerial status as Regional Commissioner for Greater Accra. Dat same year too, he become member of parliament for de Gamashie constituency.

Provencal hold all dis appointments till 24 February 1966 wey dem overthrow de Nkrumah government. After de coup, de National Liberation Council (NLC) arrest am put am under “protective custody” for Ussher Fort Prison for about two and half years.

During de Limann government time, Provencal plus Johnny Hansen form de Kwame Nkrumah Revolutionary Guards (KNRG). Dis group come from inside de People's Revolutionary Party (PRP), wey dem create first to take contest de 1979 election but later dem merge am plus de People's National Party (PNP). Provencal serve as General Secretary for de KNRG.

## Death den legacy
Provencal die on 14 September 2007. Insyd 1965 he founded de Accra City Guards, which dey exist to dis day.

## References
Leticia Quaye

**Leticia Quaye** be member of de Convention People's Party (C.P.P) for de Gold Coast, wey be British colony for West Africa. She take part for Positive Action, wey be series of protests den strikes wey de C.P.P plus de Gold Coast Trade Union Congress (T.U.C) organize for January 1950 as part of de fight for self-government. Quaye, plus some other people including Kwame Nkrumah, get arrest den charge for incitement. For handwritten statement wey she write after dem arrest am, Quaye explain how she join for de Positive Action insyd like dis:

*On 8 January 1950, one meeting bin dey scheduled make e happen for West End Arena for morning time but dem later shift am go afternoon.*

*Leticia Quaye talk say she reach there around 3:45pm. By dat time, de leaders of de Convention People’s Party never reach, den de meeting never start. Mr. Provencal come make announcement sey as he dey come insyd de gate, he notice say some people dey misbehave, so he appeal to all de people wey gather make dem behave, den make dem no harass de white men wey come enjoy de lecture. He talk dis one for English, and after he finish, Leticia Quaye talk say she translate am into Ga language. She say dat be all she do on 8 January 1950. She no talk anything wey fit ginger or provoke anybody.*

Still, on 22 May 1950, de Magistrate’s Court convict am for inciting people make dem take part for illegal strike wey happen on 8 January 1950. Quaye no agree, so she take de matter go Supreme Court of de Gold Coast make she appeal ein conviction.

Henry Sonnie Torgbor Provencal, wey Leticia Quaye mention for ein statement, dem convict am two months before Quaye ein own conviction — on 22 February 1950 — for de same offence. Provencal too appeal ein conviction go Supreme Court of de Gold Coast.

Insyd May 1951, dem appoint Leticia Quaye as one of de propaganda secretaries for de Convention People’s Party (C.P.P), plus some other women like Hannah Kudjoe, Alice Appiah, Ama Nkrumah den Sophia Doku. Then on 6 March 1957, de Gold Coast gain ein independence, den Ghana as we know am today be born.

## References
Paul Tagoe

**Paul Nii Teiko Tagoe** be Ghanaian politician. For de first republic inside, he serve as minister of state den member of parliament. He be regional commissioner (Regional Minister) for Greater Accra Region, first parliamentary secretary, plus member of parliament for Ga Rural electoral district.

## Early life den education
Dem born Tagoe on 6 January 1914 for Accra. He start ein elementary school for Koforidua Methodist School. Later dem transfer am go Bishop School for Accra. From there, he join Government School, den after that Christ Church Grammar School. He do ein secondary education for Accra Academy.

## Career
After ein secondary school, Tagoe get work for O'Reilley Institute. He teach for some few years before he lef go train as nurse-dispenser. He work as nurse-dispenser for anoda few years before he join de Army. For de Army inside, dem attach am to de Royal Pay Corps. He stay for Army till 1947 wey demma group demobilize. Insyd 1948, Tagoe join Cocoa Marketing Board (Export Control Division). By 1952, he join Cocoa Purchasing Company. After three years for dat place, dem promote am to Regional Manager. But for 1956, de Cocoa Purchasing Company collapse sake of de Jibowu Commission, wey dem relieve Tagoe from ein post. Then for July 1960, dem appoint am Commercial Officer for Ghana Supply Commission, wey he hold dat position till 1963.

## Politics
During de political wahala for late 1940s, Tagoe join Convention People's Party (CPP) wey dem appoint am Secretary for de Accra Branch. For 1952, dem make am private secretary to de Minister of Commerce. He work for dat post for like 10 months before he join Cocoa Purchasing Company. After dem sack am from de Cocoa Purchasing Company for 1956, dem employ am as private secretary to de then Eastern Region Regional Commissioner, Emmanuel Humphrey Tettey Korboe. He hold dat position for around 10 months before dem make am assistant national organizer of CPP. Then for 1963, after Tawia Adamafio lose ein seat as MP for Ga Rural because of treason allegations, Tagoe take over as MP for Ga Rural electoral district. For August 1964, dem appoint am Regional Commissioner for Greater Accra Region (Special Commissioner for Accra Rural). By 1965, he get appointment as First Parliamentary Secretary. He serve for dis role till February 1966 when dem overthrow de Nkrumah government.

## Ein life matter
Tagoe marry Matilda Quacoo, wey be fishmonger, for 1939 but dem dissolve de marriage for 1957. Dem get four kiddies together. He marry ein second wife, Afua Amartey, dat same 1939, but dat marriage too dissolve for 1959. He born two kiddies plus de second wife. Insyd 1960, he marry Patience Omolora Davies, wey be teacher den business woman. Dem born seven kiddies together, wey na dem stay together till Patience die for 1989. Tagoe die two years later for 1991.

## References
Francis Edward Techie-Menson

**Francis Edward Tachie-Menson** be Ghanaian politician. He serve as Deputy Minister, Chairman for de Ghana Housing Corporation, member of parliament, plus State Minister inside de First Republic. He be de Member of Parliament for Denkyira constituency from 1954 go 1965, den later serve as MP for Edina-Eguafo constituency from 1965 to 1966. Insyd 1965, he get appointment as Minister for Housing, position wey he hold till de Nkrumah government overthrow for 1966.

## Early life den education
Dem born Tachie-Menson on 19 August 1910 for Elmina insyd Central Region of Ghana (den be Gold Coast). He get certificate for Automobile Engineering (Mechanical Engineering) from City and Guilds of London Institute. Later, he earn certificate of Competency for Workers' Education (Trade Unionism) plus Leadership from University of Wisconsin–Madison. After he teach small, he enter Government Technical School (wey now be Ghana Senior High Technical School, Takoradi) for March 1931 den complete ein course for April 1934.

## Career
Tachie-Menson start ein career as pupil teacher for Roman Catholic School insyd Bekwai. After he teach for one year, he enter Government Technical School to finish one 3-year course, wey afta he join Department of Posts and Telegraphs for Accra as linesman on 8 May 1934. On 24 January 1939, dem promote am to 2nd grade sub inspector, den for 1953 as he still dey work for dat position, dem elect am as president of Gold Coast Trades Union Congress (GCTUC). He hold dat position till he resign on 30 June 1954.

## Politics
Insyd June 1954, Tachie-Menson win election represent Denkyira constituency under Convention People's Party (CPP). As he dey serve for parliament, dem appoint am as Parliamentary Secretary (Deputy Minister) for Ministry of Defence for 1958. He work for dat role till 1 April 1961 wey dem comot am from ein Deputy Minister position. Insyd February 1963, he become Chairman of Housing Corporation, den on 1 February 1965, he turn Minister of Housing. Dat same year, he become Member of Parliament for Edina-Eguafo constituency. Tachie-Menson hold all dis positions till dem overthrow Nkrumah ein government on 24 February 1966.

## Ein life matter
Tachie-Menson love to listen to music den engage insyd sporting activities insyd ein leisure time.

## References
Andrews Kwabla Puplampu

**Andrews Kwabla Puplampu** (1919–1984) be Ghanaian lawyer, politician den education man. He be member of parliament for Ada constituency from 1956 go 1966. From 1960 go 1965, he serve as deputy minister for Foreign Affairs, den from 1965 go 1966, he be Minister for Lands. Before he enter politics, he be lawyer.

## Early life den education
Dem born Puplampuem on 11 November 1919 for Gold Coast. He do ein secondary school for Presbyterian Secondary School for Krobo Odumase (wey now be Presbyterian Boys' Senior High School, Legon).

## Career
Insyd 1944, Puplampu start teach for Presbyterian Primary School for Big Ada. Later inside dat same year, he join de teaching staff of Royal Collegiate School for Accra. For April 1945, he turn second division clerk insyd de civil service but he resign for December 1950. Then for 1951, he go United Kingdom go learn law, den he return 1954 come practice as barrister plus solicitor for Accra.

## Politics
Puplampu enter parliament for July 1956 represent Ada constituency under Convention People's Party. He stay insyd parliament till February 1966. While he dey parliament, dem appoint am deputy minister for Foreign Affairs. from 1 July 1960 go 1 February 1965, then from there he turn Minister for Lands. He hold dis position till 24 February 1966 wey dem overthrow Nkrumah ein government.

## Death
He die on 3 November 1984.

## References
Alex Quaison-Sackey

**Alex Quaison-Sackey** (9 August 1924 – 21 December 1992) be Ghanaian diplomat wey serve during de first den third republics. He be de first black African wey ever serve as president for de United Nations General Assembly.

## Early life den education
Dem born Quaison-Sackey for Winneba insyd Central Region of Ghana. He go secondary school for Mfantsipim School wey dey Cape Coast insyd, den he study for de Intermediate Department of Achimota College near Accra. Later, he go United Kingdom go study Philosophy, Politics den Economics for Exeter College, Oxford University, where he graduate plus honours degree. After dat, he study international relations den international law for London School of Economics after dem appoint am as one of Ghana ein first Foreign Service officers.

## Diplomatic service
From 30 June 1959 to 1965, he serve as Ghana ein second ambassador den permanent representative to de United Nations. From 1964 to 1965, he serve as President of de United Nations General Assembly, wey make am de first black African to hold dat position. During dat same period, Quaison-Sackey be Ghana ein ambassador to Cuba from 1961 to 1965 den ambassador to Mexico from 1962 to 1964. In 1965, he become Foreign Minister of Ghana but he serve for only few months because dem dismiss am after President Nkrumah ein government get overthrow for February 1966. Later in 1978, de Supreme Military Council under Lt. General Fred Akuffo appoint am again as Ghana ein ambassador to de United States.

## Politics
Quaison-Sackey get appointment as Minister for Foreign Affairs under Kwame Nkrumah ein Convention People's Party government. He dey travel go North Vietnam together plus Nkrumah when de military coup happen wey overthrow de government on 24 February 1966. Dis coup bring de National Liberation Council to power under Lt. General Joseph Arthur Ankrah.

## Death
Quaison-Sackey die on 21 December 1992 for Korle Bu Teaching Hospital insyd Accra after pulmonary embolism. He be 68 years old.

## Family
Ein poppie be Alex Emmanuel Sackey (1902–1972) den ein mommie be Alberta Quaison. He marry Elsie Annie Blankson (1927–2003), den dem get six kiddies.

## Publications
Later, Quaison-Sackey write book wey he call *Africa Unbound: Reflections of an African Statesman*, wey Praeger publish for May 1963. For insyd de book, he talk about ein diplomatic experience for Ghana ein early years. He explain ein idea of "Negritude" as: “Acceptance and affirmation of the quality of blackness. It is a psychological gathering together of all black peoples in the spiritual bonds of brotherhood.”

## References
Thomas Mends Kodwo-Mercer

**Thomas Mends Kodwo-Mercer** (dem dey call am T. M. Kodwo Mercer; 1916–2003) be Ghanaian diplomat. He be de first Black African from de Gold Coast (wey now be Ghana) to get appointment as High Commissioner go UK.

## Early life den education
Dem born Mercer on 17 January 1916. He go Achimota Training College. He sana go Adisadel College wey later he turn tutor for der from 1938 to 1943. He continue go study commerce for Birmingham University insyd 1948.

## Political life
Mercer be member of Convention People's Party.

## Career
Mercer be Gold Coast Commissioner go UK from 1954 to 1956. He be Chairman for Cocoa Purchasing Company, Agricultural Produce Marketing Board den Cocoa Marketing Board.

## Ein life matter
Mercer be twin brother of James Mercer, den dema younger brother be Mr. Krakue Mercer. Ekwow Spio-Gabrah plus Andrew Egyapa Mercer be ein nephews. Sally Mugabe be ein niece. He be Anglican.

## Death den burial
He die at 86 years wey na dem bury am insyd London.

## References
Christiana Wilmot

**Christiana Wilmot** (24 July 1915 – before 2010) be Ghanaian civil servant plus politician. She serve as member of Parliament of Ghana from 1960 to 1966. From 1960 to 1965, she be de Second Member from Central den Western Region, den from 1965 to 1966, she be Member of Parliament for Shama.

## Early life den education
Dem born am insyd Lower Axim town on 24 July 1915. Wilmot start ein early education for Axim Methodist School, den York Hall School for Axim from 1924 to 1930. She continue her education for Government Girls' School insyd Cape Coast later insyd 1930, wey she graduate insyd 1932.

## Career den politics
Insyd 1933, dem employ her for Post and Telegraph Department as telephonist for de Exchange Section. She form Women Association insyd 1938, den she serve as member of Axim Hospital Board for 1940 den 1948. Insyd 1947, she be founding member den Chairperson of Axim branch of United Gold Coast Convention (UGCC), den from 1951 to 1952. She be chairperson for Axim branch of People's Educational Association (PEA). Na she sanso be Chairperson for women dema section insyd Convention People’s Party (CPP), den local councilor for women dema section for Axim. Insyd 1954, she join Public Works Department (PWD) for Takoradi as telephonist den councilor, den three years later, she become camp superintendent for women dema section of de Workers' Brigade. She be member of Gold Coast delegation go Peking insyd 1956, Ghana delegation go Finland insyd 1957, Ghana delegation go Vienna insyd 1958, Ghana delegation go Geneva insyd 1960, Ghana delegation go Cairo insyd 1961, plus Ghana delegation go West Germany insyd 1962.

Insyd 1960, Wilmot be one of de first women wey enter Parliament of Ghana under de Representation of the People (Women Members) Act. She be one of de 10 women wey dem elect unopposed on 27 June 1960 under Convention People’s Party (CPP) ticket. She be de Second Member for Central den Western Regions. Insyd 1965, she become Member of Parliament for Shama constituency. She work for dis position till 1966 when dem overthrow Nkrumah ein government.

## Personal life den death
Wilmot marry ein spouse insyd 1935. She die before 2010.

## References
Salifu Yakubu

**Salifu Yakubu** be Ghanaian politician plus diplomat. He be Member of Parliament for Savelugu constituency from 1956 to 1966. As he dey Parliament, he san serve as Ghana ein ambassador go Mali from 1961 till 1968.

## Early life den career
Yakubu start ein early education for Tamale Government School from 1929 to 1938. He continue go Achimota College wer na he study Arts and Crafts, wey he graduate insyd 1940.

## Career
Insyd 1940, he join de teaching staff of Tamale Middle School den teach for one year before he join de Police Force of de Gold Coast. He serve as police officer den rise to de rank of sergeant until he retire on 12 July 1956.

## Politics den ambassadorial appointment
After he retire from de Police Force, Yakubu enter politics. He stand for Savelugu parliamentary seat on de ticket of de Northern People's Party den win insyd 1956. He remain member of de Northern People's Party until 1958, when he cross carpet for Parliament go join de Convention People’s Party (CPP).

Insyd 1961, Yakubu get appointment as Ghana ein ambassador go Mali. He serve for dat position until dem wrongfully imprison am on 30 December 1968 on two counts of embezzlement. As he dey serve as ambassador, Yakubu still remain Member of Parliament for Savelugu until February 1966 when dem overthrow Nkrumah ein government.

He die for Tamale Teaching Hospital due to sickness.

## References
Joseph Dawson Wireko

**Joseph Dawson Wireko** be a Ghanaian politician den a Member of Parliament.

## Career
Wireko start ein career as typist plus clerk for Essumeja Local Council insyd Bekwai for Ashanti Region of Ghana. He be de owner of Pica Printing and Trading Company.

## Politics
Wireko be member of Convention People's Party (CPP). For July 1956, dem elect am insyd de general election make he serve for Legislative Assembly. He be Member of Parliament for Bekwai.

## References
Moses Amadu Yahaya

**Moses Amadu Yahaya** be Ghanaian building technician, politician, den former Member of Parliament for Kumbungu constituency insyd Northern Region of Ghana. He be member of Convention People's Party (CPP).

## Professional life
Yahaya work as development worker for Tolon-Kumbungu District insyd Northern Region. From 1996 to 2006, he work plus international NGO called Ghanaian Danish Community Programme as development officer. Afta ein contract end plus Danish International Development Agency (DANIDA), he go work for Kings Village, anoda international NGO wey dey help for community education den health. He work hard to improve de quality of life for de people insyd de district till dem appoint am as acting Country Director of de NGO, before dem elect am as Member of Parliament. He currently dey serve as Eastern Regional Manager for National Food Buffer Stock Company (NAFCO) from 2017 till now.

## Development activities
Moses Yahaya ein relationship plus de British Army, plus support from UK-based organization 58AI, help am drill 67 boreholes for 32 communities insyd Tolon-Kumbungu District. He lobby for 136 boreholes for 116 communities insyd Kumbungu area den connect 7 communities to pipe borne water. He sana secure loans for women groups to help dem develop self-help financial activities.

## Political life
As he dey work plus The King's Village, Ghana, Yahaya develop interest for politics. He serve as assemblyman for Saakuba Electoral Area, one of de communities insyd Kumbungu constituency.

### 2012 election
During de 2012 presidential plus parliamentary elections, Yahaya stand on de ticket of Convention People's Party (CPP) den contest de seat plus four other candidates: Muhammad Mumuni of National Democratic Congress (NDC), Abdulai Mohammed Saani of New Patriotic Party (NPP), Alhassan Abukari of Progressive People's Party (PPP), den Imoro Issahaku of National Democratic Party (NDP). Muhammad Mumuni win de election plus majority of 18,285 votes, while Yahaya get 4,134 of de total votes cast, wey be 12.79%.

### 2013 by-election
Insyd 2013, de Electoral Commission announce say dem go hold by-election for Kumbungu to fill de vacant parliamentary seat. De seat turn vacant after de incumbent MP, Muhammad Mumuni, get appointment as Secretary-General of de Economic Community of West African States (ECOWAS) den African Caribbean Pacific (ACP) countries, to complete de tenure of Dr. Mohammed Ibn Chambas. Yahaya contest de by-election against two other candidates: Imoro Yakubu Kakpagu of de NDC, den Ahmed Nasiru Mohammed of de Progressive People's Party (PPP). Yahaya win de election with 13,029 votes, wey represent 51.80% of de total votes cast. He come become de only Convention People’s Party (CPP) Member of Parliament for de 2013 to 2017 term.

## References
Tubrow Kapeon Yentu

**Tubrow Kapeon Yentu** be Ghanaian politician. He be Member of Parliament for Frafra East constituency from 1954 to 1965, den Member of Parliament for Nabdam constituency from 1965 to 1966.

Yentu be member of de Northern People's Party (NPP), wey later make he turn member of de United Party (UP) after all de other parties—except de Convention People's Party (CPP)—merge for 1957 to form de United Party. But for 1958, he lef de United Party join de ruling party that time, wey be de Convention People's Party, together plus Mumuni Bawumia den Mahama Tampurie.

## References
James Kwame Twum

**James Kwame Twum** be Ghanaian journalist den politician. He serve as Member of Parliament for Amenfi-Aowin constituency from 1962 to 1965, den Member of Parliament for Asankragua constituency from 1965 to 1966.

## References
David Apasera

**David Asibi Ayindenaba Apasera** be Ghanaian politician. He be de presidential candidate for People's National Convention (PNC) insyd de 2020 Ghanaian general election. He serve as Member of Parliament for Bolgatanga constituency insyd Upper East Region of Ghana from 2001 to 2009.

## Early life den education
Dem born Apasera insyd Ghana den go through ein basic education insyd de country.

## Career
Apasera be a self-employed Ghanaian politician.

## Parliamentary elections
Apasera first contest election insyd 1996 Ghanaian general election, where he stand for Bolgatanga constituency seat on de ticket of People's National Convention (PNC). He come second plus about 21% of de votes. However, for de 2000 election, he beat de incumbent MP, Simon Abingya of de National Democratic Congress (NDC), to win de seat. He become Member of Parliament for Bolgatanga plus 50.9% of de votes den a majority of 7,575. Apasera retain ein seat for 2004 general election, winning 38.6% of de total votes cast, but ein majority reduce to 2,205 votes. He be one of six MPs from PNC den CPP, plus one independent MP, wey go into alliance plus NPP for Parliament insyd 2005. Insyd 2008 general election, he come third behind Emmanuel Akolbire of NDC den Mercy Alima Musah of de New Patriotic Party (NPP), plus 20.1% of de total votes cast. Dis bring ein tenure as Member of Parliament for Bolgatanga to an end on 6 January 2009, marking de end of de fourth parliament of de Fourth Republic.

Before de 2012 election, dem reconfigure de Bolgatanga constituency into Bolgatanga Central den Bolgatanga East constituencies. Apasera beat Rockson Akugre by 100 votes to 83 to win de PNC nomination to contest Bolgatanga East seat. However, he no win de seat—he come third plus 13.1% of de votes. Before de 2016 election, Apasera contest de PNC primaries again for Bolgatanga East seat. But dispute rise between am den Bernard Mornah, wey be de PNC chairman at dat time. Apasera accuse Mornah say he delete ein name from de list wey de party submit give de Electoral Commission of Ghana. In de end, Apasera no make it onto de ballot paper.

## Presidential election
Insyd 2020, Apasera manage secure de party ein nomination to contest de 2020 Ghanaian general election as PNC ein presidential candidate. Ein running mate be Divine Ayivor. He be one of twelve candidates wey contest for dat election.

## Forum for Former members of parliament
David Apasera be leader of de Forum for Former Members of Parliament. He lobby strong for pension scheme plus other emoluments give former MPs. He carry de fight for pension rights go all de way to de Supreme Court of Ghana. But for ein valedictory judgment, Justice Gbadegbe declare say de Chinery Hesse report—wey recommend de pensions and be de basis of Apasera ein campaign—be unconstitutional.

## Personal life
Apasera be a Christian. He marry plus four kiddies.

## References
Stephen Willie Yeboah

**Stephen Willie Yeboah** (born 26 October 1928) be Ghanaian politician. He serve as Regional Commissioner for Brong Ahafo Region, Ashanti Region, den Western Region. He san serve as Member of Parliament for Sunyani West constituency, den later for Dormaa constituency.

## Early life den education
Dem born Yeboah on 26 October 1928 for Dormaa Akwamu insyd Brong Ahafo Region. He take ein elementary education for Dormaa Ahenkro insyd Brong Ahafo Region den Bekwai insyd Ashanti Region. After he get ein Standard 7 certificate, he continue go Elthanus Commercial Academy for Saltpond. For der, he study shorthand, typing, book-keeping den accountancy for two years.

## Career den politics
Insyd 1950, Stephen join de staff of ein former school, Elthanus Commercial Academy, den work there for two years. After he lef dat school, he join de teaching staff of Dormaa Ahenkro Commercial Secondary School. For 1953, he resign go join de inspectorate staff of de Cocoa Purchasing Company.

Insyd 1954, Stephen contest for de Sunyani West seat den win. He remain Member of Parliament until dem overthrow Nkrumah ein government insyd February 1966. On 22 May 1957, he get appointment as Parliamentary Secretary (Deputy Minister) to de Ministry of Agriculture. On 1 June 1959, he get appointment as Regional Commissioner (Regional Minister) for Brong Ahafo Region, den for October 1963, he get appointment as Regional Commissioner for Ashanti Region. He serve for dat position till 1965, when dem appoint am as Regional Commissioner for Western Region.

## References
Hassan Ayariga

**Hassan Ayariga** (born 4 September 1972) be Ghanaian accountant plus unsuccessful 2016 Ghanaian presidential aspirant. He be de founder of de All People's Congress (APC) den be de presidential candidate for de People's National Convention (PNC) insyd de December 2012 presidential election.

## Early life den education
Ayariga spend ein childhood for Accra den Bawku, but he move go Nigeria plus ein parents after dem overthrow de Limann administration. He attend Ghana Secondary School for Tamale, den later go Barewa College for Zaria, Nigeria, but he no obtain any degree from Barewa. Later, he study accounting for London School of Accountancy, but likewise, he no pursue anaa obtain any degree from der.

Ayariga later attend Atlantic International University, wey be unaccredited university den often describe as degree mill. Dis no be ein only questionable American educational credential — he sanso receive honorary degree from Reagan National University, another institution wey widely report say be fraudulent. Plus, de accrediting body for Reagan National University, de Accrediting Council for Independent Colleges and Schools, itself lose recognition for United States due to lax standards.

Even though Ayariga dey call himself “Dr.,” he never actually earn any degree from any educational institution wey currently get accreditation from recognized authority for de country where e dey base. Dis no be de same for ein wifey, Anitta, anaa ein broo, Mahama — dem be graduates of Kwame Nkrumah University of Science and Technology (KNUST) den Harvard Law School respectively.

## Politics
Insyd de presidential primaries of de People’s National Convention (PNC) ahead of de 2016 general election, Ayariga lose to Edward Mahama — de same person he beat to become de presidential candidate insyd 2012. After de loss, he allege say electoral misconduct happen, so he lef de PNC to form ein own party, de All People’s Congress (APC), insyd 2016. De Electoral Commission of Ghana give de APC provisional certificate after Ayariga meet all de necessary requirements, den later dem grant am final certificate.

However, secof reported errors wey dey ein nomination paperwork, Ayariga get disqualified from appearing on de ballot for de 2016 Ghanaian general election. In reaction, he launch fresh claims of electoral misconduct, similar to de ones he first talk against de People’s National Convention.

## Personal life
Ein poppie, Frank Abdulai Ayariga, be Member of Parliament for Bawku Constituency during de Third Republic under de Hilla Limann administration. Ein mommie, Anatu Ayariga, be business woman.

Ein younger brother, Mahama Ayariga, be Ghana ein former Minister for Youth and Sports from 2013 to 2015, den currently he be de Member of Parliament for Bawku Central Constituency.

Hassan Ayariga live plus work for Germany for plenty years, wey he get business interests both for Ghana den Germany. He marry wey he get five kiddies.

## References
Alhassan Azong

**Alhassan Azong** (born 18 December 1965) be Ghanaian politician and Member of Parliament (MP) for Builsa South constituency. He san serve as Minister of State insyd de Mills government between 2009 den 2013.

## Early life
Dem born Azong on 18 December 1965. He come from Wiesi insyd Upper East Region of Ghana. For 1996, he acquire de ACIS qualification. He later attend Paris Graduate School of Management where he obtain ein MBA. After dat, he become lecturer for Bolgatanga Polytechnic, wey be de position he hold until he enter politics.

## Politics
Azong first contest Builsa South seat insyd December 2008 general election on de ticket of de People’s National Convention (PNC), and he win by narrow margin of 59 votes (0.5%). For Parliament, he serve on de Committee on Members Holding Offices of Profit, de Education, Youth, Sports and Culture Committee, plus de Standing Orders Committee. Insyd de next election insyd December 2012, ein majority increase to 6,048 votes (47.12%), wey make am de only PNC Member of Parliament wey enter de 6th Parliament of de Fourth Republic of Ghana.

Even though he no be member of de National Democratic Congress (NDC), President John Atta Mills appoint am as Minister of State responsible for Public Sector Reform from 2009 to 2013. Insyd 2013, Presido John Mahama renominate am to continue serve for de same portfolio under ein administration.

## Personal life
Azong be a Muslim. He be marry plus six kiddies.

## Employment

* Lecturer, Bolgatanga Polytechnic

## References
Alhaji Issifu Azumah

**Alhaji Issifu Azumah** be Ghanaian politician and he be de former Member of Parliament for West Mamprusi (Walewale) constituency insyd Northern Region of Ghana. He serve as MP during de 3rd Parliament of de 4th Republic of Ghana.

## Politics
Azumah be member of de People's National Convention (PNC). He win election as Member of Parliament for West Mamprusi (Walewale) constituency insyd Northern Region for de 3rd Parliament of de 4th Republic of Ghana. After de constituency get renamed to Walewale (East) before de 2004 Ghanaian General Elections, Alidu Iddrisu Zakari succeed am as MP.

Azumah dey elected as de Member of Parliament for West Mamprusi (Walewale) constituency insyd de 2000 Ghana general elections. Dem elect am on top de People's National Convention ein ticket. Ein constituency be de only parliamentary seat insyd 23 seats wey People's National Convention win for dat election insyd de Northern Region. People's National Convention win 3 parliamentary seat representation insyd 200 seats wey form de 3rd Parliament of de 4th Republic of Ghana. Dem elect am plus 18,907 votes out of 35,773 total valid votes wey dem cast. Dis be equal to 55.4% of de total valid votes cast. Dem elect am over Susanna Adam of de National Democratic Congress, Amadu Abdul-Karim of de New Patriotic Party, Shani Danladi of de Convention People's Party, den Illiasu Yussif of de National Reform Party. Demma votes be 12,735, 1,509, 631 den 339 respectively out of de total valid votes cast. Dis be equal to 37.3%, 4.4%, 1.8% den 1.0% respectively of total valid votes cast.

## References
Bernard Mornah

**Bernard Anbataayela Mornah** be a Ghanaian politician den de flagbearer of de People's National Convention (PNC).

## Early life den education
Mornah get ein bachelor's degree for Economics den Sociology from University of Cape Coast for 2003. He further go take ein master's degree for International Development den Economics from Hochschule für Technik und Wirtschaft (University of Applied Science) Berlin insyd Germany.

## Career
Mornah be de Chief Farming Officer (CFO) for Langdi Paradise Farms. He dey sana be de President for Kalibi Sporting Club. He be Chairman for Yiriyela Enterprise. He dey sana be Secretary for ECOWAS Interim Steering Committee of Forum of West African Political Parties (FOWAPP). He serve as West Africa Coordinator for de Pan African Federalist Movement.

## Political career
Mornah climb through de ranks come turn de National Chairman of de People's National Convention. He serve as de first elected General Secretary from 2007 to 2012 after he serve as National Youth Organiser for PNC. Right now, he be de Presidential Candidate den Leader of de People's National Convention (PNC). Mornah win plus 1,138 votes, while David Apasera get 216 votes.

## Controversy
Insyd September 2024, de Electoral Commission of Ghana disqualify Mornah plus 11 other candidates from contesting insyd de 2024 presidential election sake of say dem no meet de requirements. He take de Electoral Commission go court over how dem disqualify am from de presidential race.

## References
Edward Mahama

**Edward Nasigrie Mahama** (born 15 April 1945) be Ghanaian medical doctor den politician. He be one presidential candidate wey dey contest plenty times under de People's National Convention. He contest insyd de 1996, 2000, 2004, 2008 den 2016 General Elections.

## Early life den education
Dem born Mahama insyd Sumniboma village (northern Ghana) insyd 1945. He go Nalerigu Primary den Middle School from 1953 go 1959. After dat, he go Secondary School for Tamale from 1961 to 1965. Later dat same year, dem admit am go University of Ghana, Legon, wey he graduate for 1972 plus medical degree.

## Medicine
Mahama go back Nalerigu as medical doctor for September 1973, den four years later, he lef Ghana go turn Obstetrics den Gynecology Physician for Chicago, Illinois. During dat period, he dey sana be Clinical Instructor for Northwestern University. For 1990, dem appoint Mahama as lecturer for University of Ghana Medical School den consultant for Korle Bu Teaching Hospital insyd Accra. For 1994, dem elect am as fellow of de West African College of Surgeons.

## Politics
Insyd 1996, he run as presidential candidate for People's National Convention (PNC) wey he get 3.0% of de vote. For ein second try for presidency for 2000, he win 2.5% of de vote.

As dem dey prepare for de 2004 presidential election, de PNC join two other parties – Every Ghanaian Living Everywhere (EGLE) den de Great Consolidated Popular Party (GCPP) – form alliance wey dem call de Grand Coalition, den dem choose Mahama as de presidential candidate. He come place third out of four candidates, wey he win 1.9% of de vote.

Mahama get elect as de candidate for PNC for de December 7, 2008 presidential elections.

Edward Mahama lose de position of presidential candidate for PNC give Hassan Ayariga before de 2012 general election. But he win de position back from Ayariga for de 2016 election. After de loss, Ayariga lef PNC go form anoda party, All People's Congress (APC).

Edward Mahama now be Ghana ein Ambassador-at-Large.

## Family
Mahama be marry den de poppie of four kiddies.

## References
George Mpambi Dagmanyi

**George Mpambi Dagmanyi** be Ghanaian politician wey be member of de Second Parliament of de Fourth Republic, representing Bimbilla Constituency insyd Northern Region of Ghana.

## Early life
Dem born am insyd Bimbilla insyd de Northern Region of Ghana.

## Politics
Dem first elect am go Parliament under de People's National Convention (PNC) ticket for Bimbilla Constituency insyd Northern Region of Ghana for de December 1996 Ghana general election. He get 13,796 votes out of de 31,169 valid votes wey dem cast, wey be 32.10%. He beat Aliu Aduna Mahama of Convention People's Party (CPP) wey get 9,467 votes (22.10%), Mohammed Ibn Chambas of National Democratic Congress (NDC) wey get 7,488 votes (17.40%), den Justice K. Grundow of National Congress Party (NCP) wey get 418 votes (1.00%).

Mohamed Ibn Chambas of de National Democratic Congress (NDC) defeat am for de 2000 General Elections.

## References
A. O. F. Tawiah

**A. O. F. Tawiah** be Ghanaian politician wey serve as Member of Parliament insyd de 1979 Ghanaian parliament. Ein constituency be Bibiani wey dey Western Region of Ghana.

## Politics
Tawiah be member of de People's National Party (PNP) insyd Hilla Liman ein regime. He be member of de People's Action Party (PAP) too.

## References